RAPPORT TAL-KUMMISSJONI LILL-PARLAMENT EWROPEW U LILL-KUNSILL Ostakoli Legali għall-Moviment Liberu ta' Fondi bejn l-Istituzzjonijiet f'Subgrupp tal-Likwidità Uniku /* COM/2014/0327 final */





1. Introduzzjoni u Għanijiet Sfond Ir-Regolament (UE) Nru 575/2013[1] ("CRR") u d-Direttiva 2013/36/UE[2] ("CRD") jiffurmaw il-qafas legali li jirregola l-aċċess għall-attività, il-qafas superviżorju u r-regoli prudenzjali għall-istituzzjonijiet ta’ kreditu u d-ditti ta' investiment (imsejħa flimkien bħala "istituzzjonijiet"). Is-CRR jinkludi rekwiżiti prudenzjali għal istituzzjonijiet li jirrigwardaw il-funzjonament tas-swieq tas-servizzi bankarji u finanzjarji. L-għan huwa li jiżguraw l-istabilità finanzjarja tal-operaturi f’dawk is-swieq kif ukoll jinkiseb livell għoli ta’ protezzjoni tal-investituri u depożitanti. Sabiex jiġu evitati distorsjonijiet tas-suq u l-arbitraġġ regolatorju, dawn ir-rekwiżiti prudenzjali għandhom jiżguraw livell għoli ħafna ta' armonizzazzjoni. Madankollu, diversi opzjonijiet u diskrezzjonijiet jibqgħu disponibbli għall-awtoritajiet nazzjonali kompetenti u l-Istati Membri. Dawn jinkludu l-possibiltà taħt l-Artikolu 8 tas-CRR li l-awtoritajiet kompetenti jwarrbu rekwiżiti tal-likwidità fuq bażi individwali. Filwaqt li l-eżenzjoni hija suġġetta għad-diskrezzjoni nazzjonali, din se tiffaċilita bil-kbir l-applikazzjoni ta’ regoli ġodda tal-likwidità fil-kuntest ta' grupp. Ir-raġuni għal dan ir-rapport Skont l-Artikolu 8 tas-CRR, l-awtoritajiet kompetenti jistgħu jeżentaw totalment jew parzjalment l-applikazzjoni tal-Parti Sitta tas-CRR, jiġifieri r-rekwiżiti tal-likwidità, lil istituzzjoni u lis-sussidjarji tagħha kollha jew uħud minnhom fl-Unjoni u jagħmlulhom superviżjoni bħala subgrupp tal-likwidità uniku (“SLSG”), sakemm jissodisfaw il-kundizzjonijiet stipulati kollha. Dawn il-kundizzjonijiet huma: (a) l-istituzzjoni prinċipali fuq bażi konsolidata jew istituzzjoni sussidjarja fuq bażi subkonsolidata tikkonforma mal-obbligi stipulati fil-Parti Sitta; (b) l-istituzzjoni prinċipali fuq bażi konsolidata jew l-istituzzjoni sussidjarja fuq bażi subkonsolidata timmonitorja u jkollha superviżjoni fi kwalunkwe waqt fuq il-pożizzjonijiet ta’ likwidità tal-istituzzjonijiet kollha fi ħdan il-grupp jew subgrupp, li jkunu suġġetti għar-rinunzja u tiżgura livell suffiċjenti ta' likwidità għall-istituzzjonijiet kollha; (c) l-istituzzjonijiet ikunu daħlu f’kuntratti li, għas-sodisfazzjon tal-awtoritajiet kompetenti, jiddisponu għall-moviment liberu tal-fondi bejniethom sabiex ikunu jistgħu jissodisfaw l-obbligi tagħhom individwali u konġunti meta jsiru dovuti; (d) ma jkunx hemm impediment kurrenti jew previst materjali prattiku jew legali għall-esekuzzjoni tal-kuntratti msemmija f’(c). Skont l-aħħar subparagrafu tal-Artikolu 8(1) tas-CRR, il-Kummissjoni tirrapporta lill-Parlament Ewropew u lill-Kunsill dwar kull ostaklu legali li jista' jrendi impossibbli l-applikazzjoni tal-kundizzjoni (c) u hi mistiedna tagħmel proposta leġiżlattiva, jekk ikun xieraq, sal-31 ta’ Diċembru 2015 dwar liema minn dawn l-ostakli għandhom jitneħħew. F’dawn l-aħħar ftit xhur, il-Kummissjoni Ewropea kkonsultat direttament kemm l-industrija kif lill-awtoritajiet pubbliċi nazzjonali biex jidentifikaw l-ostakoli possibbli għall-moviment liberu ta’ fondi bejn l-istituzzjonijiet f'SLSG fl-UE; biex tikkunsidra kif dawn jistgħu jingħelbu; u jekk hemmx ħtieġa ta' azzjoni regolatorja fil-livell tal-UE. Il-Kummissjoni ddiskutiet ukoll dan is-suġġett fil-Grupp ta’ Esperti tal-Kummissjoni għas-Settur Bankarju, il-Pagamenti u l-Assigurazzjoni f’Settembru 2013. 2. Ostakoli Possibbli għall-Moviment Liberu ta’ Fondi Dan ir-rapport jiffoka primarjament fuq sitwazzjonijiet transfruntieri, billi fil-prattika dan huwa l-kuntest li fih huwa l-aktar probabbli li jirriżultaw l-ostakoli. Barra minn hekk, l-eżenzjoni dwar l-applikazzjoni ta’ rekwiżiti tal-likwidità fuq bażi individwali għal istituzzjonijiet u lis-sussidjarji tagħha kollha jew uħud minnhom, fejn l-istituzzjonijiet kollha SLSG huma awtorizzati fl-istess Stat Membru, hija rregolata separatament taħt l-Artikolu 8(2) CRR. Wieħed għandu jinnota li ostakoli potenzjali f'pajjiżi terzi mhux se jiġu analizzati f'dan ir-rapport minħabba li, skont l-artikolu 8(1) tas-CRR, l-eżenzjoni tapplika biss fl-Unjoni, anke jekk il-Kummissjoni tagħraf li ostakoli bħal dawn iqajmu tħassib fil-kuntest tas-superviżjoni fuq bażi kkonsolidata. Il-libertà tal-moviment tal-kapital bħala regola ġenerali tal-UE Bħala regola, m’għandu jkun hemm l-ebda restrizzjoni għall-moviment liberu tal-kapital fl-Unjoni Ewropea. Skont l-Artikolu 63 tat-Trattat dwar il-Funzjonament tal-Unjoni Ewropea (“TFUE”), kull restrizzjoni fuq il-moviment liberu tal-kapital u tal-pagamenti bejn l-Istati Membri huwa pprojbit. Għaldaqstant, liġi nazzjonali li ma tħallix l-istituzzjonijiet milli jidħlu f’kuntratti li jipprovdu għall-moviment liberu transfruntier tal-fondi bejniethom sabiex jissodisfaw l-obbligi tagħhom individwali u konġunti meta dawn isiru dovuti, fil-prinċipju, tkun restrizzjoni pprojbita mit-Trattat, li tista' tkun soġġetta għal proċedimenti ta’ ksur skont l-Artikoli 258 et seq. tat-TFUE. Konsegwentement, l-Istati Membri ma jistgħux, bħala prinċipju ġenerali, jintroduċu liġijiet nazzjonali direttament li jipprojbixxu l-moviment liberu tal-kapital. Min-naħa l-oħra, l-Artikolu 65(1)(b) tat-TFUE jistipula li r-regola ġenerali espressa fl-Artikolu 63 għandha tkun mingħajr ħsara għad-dritt tal-Istati Membri li jieħdu l-miżuri kollha meħtieġa biex ma jħallux li jsir ksur tal-liġi jew regolamenti nazzjonali, b'mod partikolari fil-qasam tas-superviżjoni prudenzjali tal-istituzzjonijiet finanzjarji, jew li jieħdu miżuri li huma ġustifikati abbażi tal-politika pubblika jew tas-sigurtà pubblika. Skont l-Artikolu 65(3) tat-TFUE, dawk il-miżuri m'għandhomx jikkostitwixxu mezz ta' diskriminazzjoni arbitrarja jew restrizzjoni moħbija fuq il-moviment liberu tal-kapital u tal-pagamenti. Bħala riżultat, ir-rekwiżiti nazzjonali li għandhom effetti restrittivi fuq il-flussi tal-kapital ma jistgħux jitqiesu fihom infushom bħala ksur tal-Artikolu 63 tat-TFUE meta dawn ma jkunux diskriminatorji, u huma debitament ġustifikati għal finijiet prudenzjali, adattati sabiex jiggarantixxu l-għan li jridu jiksbu u proporzjonali għal dan l-għan. Jista’ jkun hemm ċirkostanzi eċċezzjonali fejn jista’ jkun iġġustifikat li ssir restrizzjoni fuq iċ-ċirkolazzjoni libera tal-kapital billi, pereżempju, jiġu imposti kontrolli fuq il-kapital. F'dan ir-rigward, il-Kummissjoni dan l-aħħar ikkunsidrat li r-restrizzjonijiet temporanji għall-moviment tal-kapital imposti minn Ċipru kienu ġustifikati għal raġunijiet ta' politika pubblika/sigurtà pubblika (l-Artikolu 65(1)(b) tat-TFUE) u raġunijiet prevalenti ta' interess ġenerali. Delimitazzjoni Fil-prattika, l-awtoritajiet kompetenti fl-Istati Membri kultant jieħdu azzjonijiet immirati sabiex jinżammu l-likwidità, id-dividendi u assi bankarji oħra ġewwa l-fruntieri nazzjonali, b’effetti ta’ preġudizzju potenzjali fuq Stati Membri oħra, jiġifieri l-hekk imsejħa miżuri ta’ “delimitazzjoni”. Dawn il-miżuri ta’ delimitazzjoni jistgħu jkunu restrizzjonijiet għall-moviment liberu tal-kapital li huma pprojbiti mit-Trattat, sakemm ma jkunux debitament ġustifikati u proporzjonati. Hemm ukoll tħassib li l-awtoritajiet nazzjonali kompetenti jistgħu xi kultant jippruvaw jaħarbu l-obbligi ta’ kooperazzjoni ma’ Stati Membri oħra meħtieġa mis-CRR u s-CRD. Abbażi ta' stħarriġ kunfidenzjali mniedi fost sebgħa u għoxrin Stat Membru, is-servizzi tal-Kummissjoni identifikaw il-Pilastru 2[3], ir-reġim tal-iskoperturi l-kbar[4] u l-oqfsa tal-likwidità domestika[5] bħala oqsma speċifiċi fejn il-moviment liberu tal-kapital bejn l-istituzzjonijiet jista' jiġi mfixkel, jew permezz ta’ miżuri awtorizzati mill-qafas tas-CRR/CRD jew minn azzjonijiet oħra informali. Il-konfini bejn azzjoni legali u dik illegali kultant tkun imċajpra, minħabba li miżuri ta’ delimitazzjoni spiss iseħħu fil-kuntest ta’ (jew huma moħbija minn) azzjonijiet awtorizzati legalment u/jew f’oqsma fejn l-awtoritajiet kompetenti gawdu minn setgħat diskrezzjonali. Madankollu, l-istrumenti użati fl-oqsma msemmija hawn fuq, bħas-setgħat tal-Pilastru 2, b’mod ċar iservu għan validu u utli, sakemm ikunu applikati skont il-liġi u ma jkunux sproporzjonati mal-iskopijiet prudenzjali tagħhom. Is-sempliċi fatt li l-użu tagħhom jista’ jirriżulta f’effett negattiv fuq il-possibbiltà li jiġu trasferiti fondi fi grupp ma jiġġustifikax il-kategorizzazzjoni awtomatika tagħhom bħala ostakoli legali fit-tifsira tal-Artikolu 8 tas-CRR. Huwa biss fejn dawn l-istrumenti jintużaw għal skop mhux konformi mal-leġiżlazzjoni tal-UE li huma jistgħu jitqiesu bħala ostakoli. Tali użu mhux xieraq għandu jiġi evitat iżda ma jimplikax li l-istrumenti nfushom għandhom jiġu modifikati. Barra minn hekk, l-għan ta’ dan ir-rapport mhuwiex li jqiegħed f’dubju d-dispożizzjonijiet miftiehma reċentement fis-CRR u s-CRD rigward l-istrumenti msemmija hawn fuq. Hemm ħtieġa ċara u valida għal tali strumenti u l-inklużjoni tagħhom fis-CRR/CRD hija r-riżultat ta’ ħtiġijiet ta’ sorveljanza li ilhom għal zmien twil u stabbiliti sew. Pjuttost l-għan ta’ dan ir-rapport huwa li jeżamina l-ostakoli legali li jirriżultaw minn sorsi oħra minbarra d-dispożizzjonijiet ta’ CRR u CRD. Id-dispożizzjonijiet taħt il-Liġi tal-Kumpaniji Xi dispożizzjonijiet tal-liġi tal-kumpaniji, li jipprevjenu lill-istituzzjonijiet milli jipprovdu likwidità lil membri oħra tal-istess grupp b’mod mhux ristrett, kienu msemmija matul konsultazzjoni mal-partijiet interessati bħala ostakolu possibbli għall-fluss ħieles tal-kapital fi grupp. Dan huwa speċjalment il-każ fejn l-amministrazzjoni ta’ istituzzjoni hija marbuta permezz ta' obbligu fiduċjarju ġenerali biex tipproteġi l-interessi tal-istituzzjoni tagħha (ukoll għad-detriment ta’ interessi usa’ tal-grupp li istituzzjoni hija parti minnu). Għalhekk, għalkemm istituzzjoni tgawdi minn likwidità żejda, mhix awtomatikament intitolata li tittrasferixxi dan lil membri oħra tal-grupp, meta l-ħlas lura ma jistax jiġi garantit. Istituzzjoni għalhekk ma tistax liberament (tal-inqas mhux mingħajr kunsiderazzjoni ulterjuri) tidħol f’kuntratt ma’ membri oħra tal-grupp li jkun jipprovdi għall-moviment liberu tal-fondi bejniethom. Madankollu, tali “ostakoli” jidhru li għandhom ġustifikazzjoni tajba, speċjalment minħabba li dawn huma parti mill-prinċipji ġenerali tal-liġi tal-kumpaniji, jiġifieri li japplikaw ukoll għal kumpaniji f’setturi oħra minbarra dak bankarju. Ikun pjuttost dubjuż jekk tali prinċipju ma jkunx japplika. Jeħtieġ li tinstab soluzzjoni ġusta għal kwistjonijiet bħal dawn: jew jiġi ggarantit kif suppost il-pagament lura ta' kull likwidità jew bl-użu ta' strutturi differenti - bħall-fergħat - li mhumiex entitajiet legali separati. Għalkemm bħalissa l-Istati Membri għandhom setgħat sinifikanti rigward il-ġestjoni tal-likwidità mill-fergħat, dawn huma ta’ natura differenti. Dawn huma relatati mar-rekwiżiti prudenzjali u mhux mal-obbligi tal-liġi tal-kumpaniji. Barra minn hekk, huma se jonqsu fl-importanza (ara hawn taħt - żviluppi fir-regoli ta’ likwidità Ewropea u l-Mekkaniżmu Superviżorju Uniku). Liġijiet fiskali Filwaqt li l-eżistenza tal-liġijiet fiskali li jillimitaw it-tnaqqis fiskali fuq l-interessi mħallsa fuq self minn membri oħra tal-grupp jista’ bla dubju jfixkel il-fluss ħieles tal-kapital, dan ma jidhirx li jimpedixxi lill-istituzzjonijiet milli jidħlu f’kuntratt li jipprovdi għall-fluss liberu tal-kapital bejn it-tnejn.[6] 3. Dwar il-Ħtieġa li Tiġi Indirizzata l-Qagħda Attwali Din l-analiżi tindika li ma jidhirx li hemm ostakoli legali sostanzjali li jimpedixxu lill-istituzzjonijiet milli jidħlu f’kuntratti li jipprovdu għall-moviment liberu tal-fondi bejniethom, għallinqas mhux fis-sens ta’ ostakli legali mhux sostanzjati. L-ewwel grupp ta’ diffikultajiet li l-istituzzjonijiet jistgħu jiltaqgħu magħhom meta jippruvaw jidħlu f’kuntratti bħal dawn huma rekwiżiti superviżorji (imposti mill-awtoritajiet kompetenti) li f’xi każijiet ifixklu il-fluss ħieles tal-kapital fil-grupp. Dawn ir-rekwiżiti jistgħu jkunu jew ġustifikati – fejn huma validament meħtieġa mis-sitwazzjoni tal-istituzzjoni individwali fil-mira tar-rekwiżit ta’ superviżjoni – jew jistgħu jkunu dubjużi – fejn l-għan sottostanti reali tal-awtoritajiet kompetenti huwa li jżommu l-likwidità fit-territorji tagħhom, biex b’hekk jipproteġu b’mod eċċessiv lill-kontribwenti fiskali u l-kredituri tal-istituzzjoni li jissorveljaw għad-detriment ta’ kontribwenti fiskali fi Stati Membri oħra tal-UE u l-kredituri ta’ partijiet oħra tal-grupp. Ir-reazzjonijiet minn ħafna Stati Membri u l-awtoritajiet kompetenti tagħhom juru li kunsiderazzjonijiet bħal dawn huma komuni u saħansitra mistqarra apertament. Dan jissuġġerixxi li ħafna awtoritajiet kompetenti mhumiex totalment komdi mal-kunċett ta’ SLSG (transfruntier), minħabba li huma jaraw dan bħala ta’ periklu għall-interessi nazzjonali. Imġiba bħal din (prattiki ta' delimitazzjoni) – loġika minn perspettiva purament nazzjonali, iżda b’effetti negattivi ċari u sinifikanti minn perspettiva usa’ Ewropea – diffiċli tinbidel mingħajr aktar integrazzjoni tal-qafas superviżorju u regolatorju attwali. Fi kliem ieħor, biex jiġu eliminati dawn il-prattiki b'mod effettiv, mhuwiex biżżejjed li jiġu indirizzati biss is-sintomi tal-problema iżda wkoll il-kawżi u l-biżgħat sottostanti. Għalhekk, sakemm dawn il-kawżi u l-biżgħat sottostanti jiġu indirizzati wkoll, l-awtoritajiet kompetenti jistgħu jfittxu mezzi alternattivi biex jinkisbu l-istess għanijiet. Sal-punt li l-problema bażika hija waħda ta' interess proprju nazzjonali, l-allinjament tal-objettivi tal-partijiet interessati pubbliċi permezz ta’ integrazzjoni Ewropea akbar fil-qasam tas-servizzi finanzjarji u r-responsabbiltajiet ta’ superviżjoni aktar integrata jidher li huwa perkors aktar effiċjenti biex jiġi segwit. L-Awtorità Bankarja Ewropea L-ewwel perkors importanti biex jiġu evitati jew indirizzati prattiki ta’ superviżjoni li jillimitaw il-moviment liberu tal-kapital (sa fejn dawn ma jkunux ġustifikati) huwa permezz tal-Awtorità Bankarja Ewropea (“ABE”). L-ABE għandha rwol dejjem aktar importanti fil-faċilitazzjoni tal-kooperazzjoni fost l-awtoritajiet kompetenti, billi tipprovdi għarfien espert u tistabbilixxi l-Ġabra Unika tar-Regoli ta’ Superviżjoni. B’mod partikolari, l-awtoritajiet kompetenti għandhom ikunu mħeġġa biex itejbu l-kooperazzjoni u li jagħmlu użu minn medjazzjoni mhux vinkolanti tal-ABE f’każijiet ta’ nuqqas ta’ qbil dwar il-kwistjoni ta’ jekk il-kundizzjonijiet għall-istabbiliment ta’ SLSG humiex issodisfati. Dan jgħodd ukoll matul il-perjodu qabel l-2015, li mbagħad wara jsiru applikabbli d-dispożizzjonijiet tas-CRR dwar teħid konġunt tad-deċiżjonijiet u l-medjazzjoni mhux vinkolanti dwar din il-kwistjoni.[7] Wara l-perjodu ta’ osservazzjoni u wara l-implimentazzjoni sħiħa ta’ rekwiżit ta’ kopertura tal-likwidità skont is-CRR, il-Kummissjoni se tivvaluta jekk humiex meħtieġa miżuri addizzjonali.[8] Il-Mekkaniżmu Superviżorju Uniku Pass 'l quddiem importanti inkiseb bil-ħolqien tal-Mekkaniżmu Superviżorju Uniku (“MSU”) permezz tar-Regolament tal-Kunsill (UE) Nru 1024/2013[9]. Il-BĊE tabilħaqq se jkollu l-kapaċità legali li jissorvelja l-istituzzjonijiet ta’ kreditu kollha taż-żona tal-euro kif ukoll dawk il-pajjiżi li jiddeċiedu li jissieħbu fl-Unjoni Bankarja. Ir-Regolament MSU jikkonferixxi kompiti superviżorji ewlenin u setgħat lill-BĊE fuq l-istituzzjonijiet ta’ kreditu kollha stabbiliti fiż-żona tal-euro. Il-BĊE se jissorvelja direttament ċerti istituzzjonijiet tal-kreditu kbar u l-istituzzjonijiet ta’ kreditu li jkunu talbu jew irċevew assistenza finanzjarja pubblika diretta. Il-BĊE se jagħmel ukoll monitoraġġ tas-sorveljanza mill-awtoritajiet kompetenti tal-istituzzjonijiet ta’ kreditu inqas sinifikanti. Il-BĊE jista’, fi kwalunkwe mument, jiddeċiedi li jissorvelja direttament wieħed jew aktar minn dawn l-istituzzjonijiet ta’ kreditu biex jiżgura l-applikazzjoni konsistenti ta’ standards superviżorji. Għall-istituzzjonijiet ta’ kreditu transfruntieri attivi kemm ġewwa kif ukoll barra l-Istati Membri li jipparteċipaw fl-MSU, il-proċeduri ta’ koordinazzjoni eżistenti fost l-awtoritajiet kompetenti lokali/ospitanti se jibqgħu kif inhuma llum. Madankollu, sa fejn il-BĊE ħa inkarigi superviżorji diretti, se jwettaq il-funzjonijiet tal-awtorità tad-domiċilju u ta' dik ospitanti għall-Istati Membri kollha li jipparteċipaw. Dan għandu jwassal għal eliminazzjoni sinifikanti ta' prattiki ta' delimitazzjoni mhux mixtieqa kif deskritt hawn fuq. Aktar ma jkunu l-Istati Membri li jipparteċipaw fl-MSU, anqas ikunu probabbli l-parattiki ta' delimitazzjoni mhux mixtieqa. Il-Mekkaniżmu Uniku ta' Riżoluzzjoni L-istabbiliment tal-SSM huwa l-ewwel pass lejn l-Unjoni Bankarja u waħda mill-prekundizzjonijiet għal rikapitalizzazzjoni diretta tal-istituzzjonijiet ta’ kreditu mill-Mekkaniżmu Ewropew ta’ Stabbiltà. Unjoni Bankarja integrata tinkludi wkoll mekkaniżmu ta’ riżoluzzjoni komuni tal-istituzzjonijiet tal-kreditu mirfuda minn ġabra unika ta’ regoli. Il-Kummissjoni enfasizzat l-importanza li jintlaħaq ftehim dwar il-proposti fuq ir-ristrutturar u r-riżoluzzjoni tal-istituzzjonijiet tal-kreditu u l-iskemi ta’ garanzija tad-depożiti, u dwar il-proposta tal-Kummissjoni għal mekkaniżmu ta’ riżoluzzjoni uniku Ewropew, biex jiġu trattati b’mod effiċjenti r-riżoluzzjoni tal-istituzzjonijiet ta’ kreditu transfruntieri u jiġi evitat li l-flus tal-kontribwenti fiskali jintużaw għas-salvataġġ tal-istituzzjonijiet ta’ kreditu. Il-leġiżlazzjoni miftiehma għandha tikkontribwixxi b’mod sinifikanti lejn l-allinjament tal-objettivi tal-awtoritajiet pubbliċi u tillimita aktar il-prattiki ta' delimitazzjoni. Rekwiżiti Ewropej ta' Likwidità Il-Kummissjoni qed tħejji att delegat, biex tintroduċi rekwiżit ta’ kopertura tal-likwidità dettaljata u armonizzata fl-Unjoni. Dan l-att delegat skont l-Artikolu 460(2) tas-CRR jidħol fis-seħħ sal-31 ta' Diċembru 2014, iżda ma japplikax qabel l-1 ta' Jannar 2015. L-att delegat għandu jgħin ukoll biex jillimita kull prattika mhux mixtieqa li tintrappola l-likwidità fil-fruntieri nazzjonali, peress li se jipprovdi għal regoli armonizzati, uniformi, dettaljati u regoli li jorbtu dwar il-likwidità, u b’hekk jippromwovu fiduċja reċiproka ta’ sorveljanza bejn l-awtoritajiet kompetenti. B’mod partikolari, l-att delegat għandu jfittex li jindirizza xi kwistjonijiet marbuta mal-ġestjoni tal-likwidità intragrupp transfruntiera. Għal raġunijiet ta’ effiċjenza u effikaċja, xi banek iwettqu l-ġestjoni tal-likwidità u t-teżor tagħhom abbażi tal-grupp kollu. Għal gruppi li ma jagħmlux użu mill-eżenzjoni tal-SLSG (sottogrupp ta' likwidità uniku) fluss preferenzjali intragrupp, jista' jaġixxi bħala sors importanti ta’ likwidità. Dan huwa deskritt bħala ‘preferenzjali’ minħabba li jippermetti dħul ogħla lill-bank benefiċjarju minn dak li huwa normalment permess fuq bażi individwali taħt is-CRR. Dan jista’ jsir flimkien ma’, jekk ikun meħtieġ, ħruġ ogħla korrispondenti għall-bank li jipprovdi l-likwidità. Sfortunatament, matul il-kriżi finanzjarja, it-twettiq ta’ dawn il-flussi intragrupp fuq bażi transfruntiera xi kultant ma kinux affidabbli. L-Artikolu 425.4 tas-CRR jistipula l-kundizzjonijiet li jridu jiġu ssodisfati biex l-awtoritajiet kompetenti jawtorizzaw tali trattament preferenzjali għal dħul taħt faċilità ta’ likwidità u ta’ kreditu. L-Artikolu 425.4d tas-CRR jirrikjedi li l-istituzzjoni u l-kontroparti jkunu stabbiliti fl-istess Stat Membru. Iżda l-Artikolu 425.5 tas-CRR jippermetti lill-awtoritajiet kompetenti li jeliminaw din il-kundizzjoni sakemm jiġu ssodisfati aktar kriterji oġġettivi. Il-Kummissjoni se teżamina jekk dawn il-kriterji oġġettivi addizzjonali jistgħu jiġu nkwadrati fl-att delegat li jmiss. Dispożizzjonijiet korrispondenti jeżistu fl-Artikolu 422.8d u fl-Artikolu 422.9 tas-CRR fir-rigward il-flussi ta' ħruġ intragrupp. Bħala konklużjoni, fit-tħejjija tal-att delegat dwar il-proporzjon tal-kopertura tal-likwidità, is-servizzi tal-Kummissjoni se jeżaminaw jekk jistgħux jiġu stabbiliti aktar kriterji oġġettivi biex jippermettu trattament preferenzjali għal flussi ta' dħul u ħruġ transfruntieri intragrupp. Dan għandu jiċċara u jtejjeb l-operat tal-flussi transfruntieri intragrupp li fil-passat kienu kultant problematiċi. Difiża kontra d-diskriminazzjoni ta’ gruppi transfruntiera Sors wieħed possibbli ta’ trattament diskriminatorju huwa li l-awtoritajiet nazzjonali jippermettu l-formazzjoni ta' SLSG fuq livell nazzjonali iżda mhux għal grupp internazzjonali. Madankollu, dan għandu jkun parzjalment imtaffi mill-fatt li skont l-Artikolu 8(2) tas-CRR, l-awtoritajiet kompetenti jistgħu jneħħu l-applikazjoni tar-rekwiżiti ta' likwidità tas-CRR għal SLSG fil-livell nazzjonali biss jekk jiġu ssodisfati l-istess kundizzjonijiet bażiċi[10] li jrid jissodisfa grupp transfruntier. Billi r-rekwiżiti tal-liġi tal-UE kemm dwar in-nondiskriminazzjoni kif ukoll il-prinċipji legali amministrattivi ġenerali jipprekludu l-applikazzjoni tal-istess kundizzjonijiet b’mod differenti għal gruppi purament nazzjonali u gruppi transfruntieri, irid ikun hemm differenza rilevanti bejn dawk il-gruppi sabiex ma jinħoloqx SLSG f’kuntest transfruntiera fejn huwa permess SLSG fil-kuntest nazzjonali. Is-sempliċi fatt li grupp huwa wieħed transfrutier u huwa sorveljat minn awtoritajiet kompetenti differenti ma jistax jiġi kkunsidrat fih innifsu bħala differenza rilevanti. Rieżami fil-futur tas-CRR u s-CRD Il-Kummissjoni hija kunfidenti li ġabra unika tar-regoli flimkien mal-Unjoni Bankarja ser tiżgura l-konsistenza u s-salvagwardja tal-istabbiltà finanzjarja. Dawn ir-regoli l-ġodda se jiżguraw kundizzjonijiet ekwi madwar is-suq uniku bejn l-awtoritajiet tal-pajjiż tad-domiċilju u tal-pajjiż ospitanti, kif ukoll bejn l-Istati Membri parteċipanti u mhux parteċipanti fl-MSU, u b’hekk jipprevjenu l-opportunitjiet ta’ arbitraġġ regolatorju, id-delimitazzjoni artifiċjali ta’ kapital u ta’ likwidità, u tiffaċilita l-irkupru u r-riżoluzzjoni bankarji transfruntieri. F’analiżijiet futuri possibbli tas-CRR u s-CRD, jista’ jkun utli li jerġa’ jiġi eżaminat l-effett tas-setgħat diskrezzjonali mill-awtoritajiet kompetenti fuq il-fluss ħieles tal-kapital fil-gruppi. Jekk ikun meħtieġ u fejn possibbli (jiġifieri mingħajr ma tfixkel l-ambitu u l-effikaċja tal-istrumenti rilevanti f’każijiet iġġustifikati), il-Kummissjoni se tevalwa jekk tali setgħat għandhomx jiġu inkwadrati b’mod li jħallu inqas diskrezzjoni għal miżuri potenzjali li jirrestrinġu l-fluss liberu tal-kapital. 4. Konklużjoni Bħala konklużjoni, minħabba l-fatt li (i) il-proċess leġiżlattiv dwar is-CRR u s-CRD tlesta biss dan l-aħħar (u għalhekk l-approvazzjoni tal-koleġiżlaturi tas-setgħat diskrezzjonali nazzjonali eżistenti huwa riċenti), (ii) il-Kummissjoni se tesplora jekk l-att delegat dwar il-proporzjon tal-kopertura tal-likwidità li jmiss jistax jgħin biex jillimita kwalunkwe prattika mhux mixtieqa li tintrappola l-likwidità fil-fruntieri nazzjonali. F’dan ir-rigward, tista’ tfittex li tiżviluppa regoli uniformi, dettaljati u vinkolanti dwar il-likwidità, u b’hekk tippromwovi fiduċja superviżorja reċiproka bejn l-awtoritajiet kompetenti ta’ sorveljanza. B’mod aktar partikolari, l-att delegat jista’ jkun opportunità biex jiġu stabbiliti kriterji oġġettivi addizzjonali li jiffaċilitaw il-provvediment ta’ trattament preferenzjali għal flussi ta' dħul u ħruġ intragruppi transfruniteri, biex b’hekk tiċċara u tittejjeb l-operazzjoni ta’ flussi transfruntieri intragruppi, (iii) hemm proċess stabbli li jtejjeb l-allinjament tal-objettivi ta’ partijiet interessati pubbliċi permezz ta’ integrazzjoni Ewropea akbar b’Ġabra Unika ta’ Regoli, l-ABE u speċjalment permezz tal-Unjoni Bankarja, u (iv) dan ir-rieżami ma weriex ostakli legali rilevanti li jistgħu jipprevjenu lill-istituzzjonijiet milli jidħlu f’kuntratti li jipprovdu għall-moviment liberu tal-fondi bejniethom f'sottogrupp b’likwidità unika, il-Kummissjoni ma tarax il-ħtieġa bħalissa biex tippreżenta proposta leġiżlattiva dwar din il-kwistjoni. Madankollu, il-Kummissjoni se tkompli tissorvelja mill-qrib u se teżamina s-sitwazzjoni u jekk din tiddeterjora, il-Kummissjoni se terġa’ teżamina l-ħtieġa li tagħmel proposta leġiżlattiva ta’ dan it-tip. [1] Ir-Regolament tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012. ĠU L 176, 27.6.2013, p. 1. [2] Id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE ĠU L 176, 27.6.2013, p. 338. [3] Fejn il-pożizzjoni ta’ istituzzjoni titqies li mhix b’saħħitha jew stabbli biżżejjed minkejja li jiġu ssodisfati r-rekwiżiti tal-Pilastru 1, l-awtoritajiet kompetenti huma awtorizzati li jieħdu miżuri tal-Pilastru 2. Skont l-Artikolu 86(3) tas-CRD, l-awtoritajiet kompetenti jieħdu azzjoni effettiva fejn l-istituzzjonijiet għandhom profili ta' riskju ogħla minn dawk meħtieġa għal sistema robusta u li tiffunzjona sew. L-Artikoli 104(1)(k) u 105 tas-CRD jippermettu li jiġu imposti rekwiżiti speċifiċi ta’ likwidità. [4] Taħt ir-reġim ta' skoperturi kbar, hemm flessibbiltà potenzjal għal restrizzjoni fil-moviment tal-kapital fejn skoperturi intragrupp huma ristretti f'limitu vinkolanti ta' skoperturi kbar. Skont l-Artikolu 395(1) tas-CRR, istituzzjoni ma tiġix esposta għal entità oħra fil-grupp, wara li jitqies l-effett tal-mitigazzjoni tar-riskju ta’ kreditu, lil hinn minn 25% tal-kapital eliġibbli tagħha, sakemm ma tkunx eżentata mir-reġim tal-iskoperturi l-kbar skont l-Artikoli 400(1)(f) u 400(2)(c), (e) u (f) tas-CRR. L-awtoritajiet kompetenti jistgħu wkoll jimponu limiti aktar stretti dwar skoperturi kbar fuq l-istituzzjonijiet taħt il-Pilastru 2, b’mod partikolari fejn huma jikkunsidraw li r-riskju ta’ konċentrazzjoni mhuwiex monitorjat u indirizzat b’mod xieraq (l-Artikolu 81 tas-CRD). Ir-reġim tal-iskoperturi l-kbar jistabbilixxi wkoll dispożizzjonijiet speċifiċi mmirati direttament lejn skoperturi intragrupp li għalihom l-Istati Membri jistgħu, taħt ċerti kondizzjonijiet, japplikaw limitu tal-iskoperturi l-kbar taħt il-25 % fuq bażi subkonsolidata (l-Artikolu 395(6) tas-CRR). Madankollu, f’dan il-każ partikolari, il-Kummissjoni tista’ tirrifjuta l-miżuri nazzjonali proposti jekk tqis li, inter alia, toħloq ostakolu għall-moviment liberu tal-kapital skont id-dispożizzjonijiet tat-TFUE (l-Artikolu 395(8) tas-CRR). [5] Skont l-Artikoli 412(5) u 413(3) tas-CRR, l-Istati Membri jistgħu jżommu jew jintroduċu dispożizzjonijiet nazzjonali fil-qasam tar-rekwiżiti ta' likwidità u finanzjament stabbli qabel jiġu speċifikati u introdotti għal kollox standards minimi vinkolanti fl-Unjoni. Bħala riżultat, u mill-inqas sal-2018 (jew l-2019 fejn il-Kummissjoni tiddeċiedi li tbiddel l-introduzzjoni gradwali speċifikata fl-Artikolu 460 u tippostponi sal-2019 l-introduzzjoni ta’ standard minimu vinkolanti ta’ 100% għar-rekwiżit tal-kopertura tal-likwidità (Artikolu 461 CRR)) għar-rekwiżit ta’ kopertura tal-likwidità, l-Istati Membri jistgħu jżommu jew jintroduċu dispożizzjonijiet nazzjonali fil-qasam ta’ likwidità, li huma iktar konservattivi mill-qafas tas-CRR/CRD u jesiġu rekwiżit ta’ kopertura ta’ likwidità vinkolanti sa 100%. [6] Madankollu, dawn il-liġijiet tat-taxxa jistgħu jillimitaw l-inċentiv li jipprovdu għall-fluss liberu tal-kapital, peress li jżidu l-piż tat-taxxa għall-grupp. [7] Ara l-Artikolu 8(3) u l-Artikolu 21 tas-CRR b’konnessjoni mal-Artikolu 521(2)(a) tas-CRR. [8] Ara l-premessa 30 tas-CRR. [9] Ir-Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu ĠU L 287, 29.10.2013, p. 63. [10] Dawk stipulati fl-Artikolu 8(1) tas-CRR. Meta l-SLSG jkun ta' natura transfruntiera, anke l-kundizzjonijiet stipulati fl-artikolu 8(3) tas-CRR (applikabbli mill-1 ta' Jannar 2015) iridu jiġu ssodisfati.